Hungary’s Got Talent: Világító táncosok lépnek színpadra
Különleges produkcióval készült a Dirty Led Light Crew a Hungary’s Got Talent válogató adásainak forgatására. A szoftvervezérelt LED-tánccal foglalkozó csoport Sopronból érkezett a műsorba, és a szombat esti adásban lép majd a zsűri elé.
“10 éve dolgozunk együtt” – kezdi Hungary’s Got Talent című műsortól sokat remélő csoport vezetője, Horváth Zoltán. “Bár hosszú évekre nyúlik vissza a csoport története, ezzel a LED-es technikával tavaly óta foglalkozunk. Egészen decemberig készítettük elő a produkciót, a ruhák precíz működése sok aprólékos munkával jár.”

A Hungary’s Got Talentbe jelentkező csoportot heten alkotják, 17-től 33 éves korig, mindannyian két-három éves koruk óta táncolnak. “A legfőbb célunk a versennyel, hogy megismerjenek minket az egész országban. Ez a technika még nekünk is egészen új, így sok benne a lehetőség, sok dolgot még mi is most fedezünk fel.”

Zoltán azt is elárulta, a Dirty Led Light Crew csapata nem mindennapi módon próbál. “Az alapokat megcsináljuk világosban, de a próba kemény része már vaksötétben történik. Ez persze elég nagy veszélyforrás, pontosan kell tudnunk, ki merre van a sötétben, hiszen könnyen ütközés, vagy jobbegyenes lehet egy rossz lépés eredménye.”

Annyi technikai titokra is fény derült, hogy a LED-ek programja tizedmásodperc pontosságú, előre beállított, így a koreográfiában is muszáj nagyon precízen együttműködniük. A Hungary’s Got Talent következő adásából tehát kiderül, hogy milyen az, amikor világító táncosok lepik el a színpadot.
RTL Klub Hungary's Got Talent